**Howard Kendall** (født 22. mai 1946 i Ryton-on-Tyne, død 17. oktober 2015 i Southport) var en engelsk fotballmanager og tidligere fotballspiller. Han spilte for Preston North End i FA-cup-finalen I 1964 og var den gang den yngste som hadde spilt en FA-cup-finale.

Spillerkarriere
---------------

Han ble solgt fra Preston til Everton FC for £80 000 i 1967. Der ble han flyttet opp fra forsvar til midtbanen og dannet en fryktet trio sammen med Alan Ball og Colin Harvey. Med denne knallsterke midtbanen hadde Merseyside-klubben en rekke gode sesonger med seriemesterkapet i 1969/70 som det absolutte høydepunktet.

De påfølgende tre sesongene var Howard Kendall kaptein på Everton.

Han ble solgt til Birmingham City I 1974 og spilte senere også for Stoke City.

På tross av sitt, til tider, glimrende spill over en periode på 18 år fikk Kendall utrolig nok aldri sjansen på det engelske landslaget.

Trenerkarriere
--------------

I 1979 ble Kendall ansatt som spillende manager for Blackburn Rovers. Der gjorde han sine saker godt og rykket blant annet opp til andre divisjon. Dette gjorde storklubbene interessert og i 1981 ble han ansatt som spillende manager i gamleklubben Everton. Han spilte imidlertid kun fire kamper før han la opp og ble manager på heltid.

I begynnelsen opplevde Kendall mye motgang, men i 1984 snudde tingene seg og Everton vant FA-cupen med 2-0 over Watford og tapte finalen i Ligacupen knepent mot byrivalen Liverpool FC.

Sesongen 1984/85 var Kendalls store år med Everton som vinnere både i serien og Cupvinnercupen samt tap i FA-cupfinalen mot Manchester United. Sesongen 1985/86 kom Everton på andreplass i serien og tapte FA-cupfinalen mot Liverpool

I 1986/87 var Everton nok en gang seriemestre og Kendall gikk inn i historien som tidenes mest suksessrike Evertonmanager.

På grunn av dødsfallene på Heysel Stadion var engelske klubber utestengt fra spill i Europacupene. Dette var årsaken til Kendall forlot Everton til fordel for Athletic Bilbao. Dette var ingen stor suksess og i 1989 var han tilbake på øyriket. Nå som manager for Manchester City. I november 1990 inntok han managerstolen i Everton for andre gang, men nå var magien borte og etter tre magre år trakk han seg fra stillingen i 1993.

Han ble ansatt som manager i Notts County i 1995, men fikk sparken etter mindre enn tre måneder. Ferden gikk videre til Sheffield United, men i 1997 gjorde han et tredje forsøk på å vinne heder og ære med Everton. Han greide å styre skuta unna nedrykk med et nødskrik, men i 1998 var også denne perioden på Goodison Park over.

Kendall er en av kun ni menn som har blitt engelsk seriemester i fotball både som spiller og som manager.

Referanser
----------

1. ↑   transfermarkt.com, Transfermarkt spiller-ID 177210, oppført som Howard Kendall †[Hentet fra Wikidata]
2. ↑   pantheon.world, besøkt 9. oktober 2017[Hentet fra Wikidata]
3. ↑  «Howard Kendall, former Everton manager, dies aged 69». *The Guardian*. 17. oktober 2015. Besøkt 17. oktober 2015.

Eksterne lenker
---------------

* (en) Howard Kendall – Transfermarkt Rediger på Wikidata

* (en) Howard Kendall – Transfermarkt (manager) Rediger på Wikidata

* (en) Howard Kendall – WorldFootball.net Rediger på Wikidata

* (en) Howard Kendall – Soccerbase.com (manager) Rediger på Wikidata

* (en) Howard Kendall – FootballDatabase.eu Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |